ድሬዳዋ ስድስተኛውን የሰንደቅ አላማ ቀን ለማክበር ዝግጅት አጠናቀቀች
– ስድስተኛውን የብሄራዊ የሰንደቅ አላማ ቀንን በድሬዳዋ ከተማ በደማቅ ሁኔታ ለማክበር ዝግጅት መጠናቀቁን የድሬዳዋ አስተዳደር ምክር ቤት አስታወቀ፡፡የምክር ቤቱ አፈ ጉባኤ ክብርት ወ/ሮ ቢፍቱ መሀመድ ለዋልታ እንደገለጹት በመጪው ሰኞ ለሚከበረው የሰንደቅ አላማ ቀን የሚያስፈልጉ የአደረጃጀት፣ የሎጂስቲክስና ሌሎች ቅድመ ዝግጅቶች ሙሉ በሙሉ ተጠናቀዋል፡፡ ሰንደቅ አላማችን የሉዓላዊነታችን የብዝሃነታችንና የአንድነታችን መገለጫ ነው ያሉት ክብርት ወ/ሮ ቢፍቱ ይህንኑ አላማ የሚያስገነዝቡ መርሃ ግብሮች በመፈጸም ላይ እንደሆኑ አስታውቀዋል፡፡ የበአሉን መከበር ምክንያት በማድረግም በተማሪዎች መካከል የጥያቄና መልስ ውድድር፣ ህብረተሰቡን በራዲዮ የሚያሳትፍ ውይይትና የጥያቄና መልስ ዝግጅቶች እንዲሁም የፅዳት ዘመቻዎች እየተካሄዱ መሆናቸውን አፈጉባኤዋ ተናገረዋል፡፡በተጨማሪም በሰንደቅ አላማ ምንነት፣ አያያዝና አጠቃቀም፣ በተከለከሉ ድንጋጌዎች እንዲሁም አዋጁ ላይ ግንዛቤ የሚፈጥሩ መድረኮችም በሁሉም የከተማና የገጠር ቀበሌዎች እየተካሄዱ መሆናቸውን ተናግረዋል፡፡ዘንድሮ ለ6ኛ ጊዜ መስከረም 13/ 2006 “ሰንደቅ አላማችን የብዝሃነታችን፣ የአንድነታችንንና የህዳሴያችን መገለጫ ነው” በሚል መሪ ቃል በሚከበረው በዓል ላይ ከ20 ሺህ በላይ የሚሆኑ የከተማው ነዋሪዎች ይገኛሉ ተብሎ እንደሚጠበቅ ወ/ሮ ቢፍቱን ጠቅሶ ዋልታ ኢንፎርሜሽን ማዕከል ዘግቧል፡፡